Ma, kleindogter wreed vermoor(Argieffoto: Miguel Roberts/AP) Die polisie ondersoek ŉ saak van moord ná ŉ 61-jarige vrou en ŉ vyfjarige kind Saterdag grusaam in hul huis in Ganalaagte, Noordwes, vermoor is. Die vrou se 21-jarige seun het op die twee se liggame afgekom. Volgens kapt. Sam Tselanyane, polisiewoordvoerder, het Mmatiro Clementine Dithato (61) om 06:36 ŉ telefoongesprek met haar 21-jarige seun gehad. Dithato het glo vir hom gesê om nie meer huis toe te kom nie. Hulle was veronderstel om die oggend winkel toe te gaan. “Die seun het ŉ paar minute ná die gesprek met sy ma glo ŉ teksboodskap van haar gekry. Volgens die boodskap het Dithato vir hom gesê hy kan so 09:00 na haar huis toe kom om geld te kom haal,” sê Tselanyane. “Die seun is om 09:22 na sy ma se huis. Daar het hy gesien haar sitkamervenster is gebreek. Met die intrapslag het hy sy ma se lewelose liggaam in ŉ plas bloed in die huis aangetref. Sy het verskeie steekwonde gehad en daar was ŉ tou om haar nek.” Tselanyane sê die seun het daarna op sy ma se vyfjarige kleindogter se liggaam in die kombuis afgekom. “Haar kop was in ŉ emmer vol water en dit lyk asof sy verdrink het. “Die seun het om hulp geroep en die oorledenes is na ŉ plaaslike kliniek geneem waar hulle albei dood verklaar is.” Die motief vir die moorde is nog nie bekend nie en niemand is nog in verband met die voorval in hegtenis geneem nie. Lt.genl. Sello Kwena, die provinsiale polisiekommissaris in Noordwes, het die voorval ten sterkste veroordeel en gesê die polisie sal alles in sy vermoë doen om die skuldige(s) vas te trek. Hy het ook die gemeenskap gevra om die polisie te help om geslagsgebaseerde geweld te beveg. Enigiemand met meer inligting wat tot die verdagte(s) se inhegtenisneming kan lei, kan die ondersoekbeampte, sers. Tebogo Galetlhobogwe by 078 161 7736 of 082 373 7619 kontak. Die Stop Misdaadnommer kan ook by 08600 10111 geskakel word.